b'\n_START_ARTICLE_\nYahuar Huacac\n_START_PARAGRAPH_\nYahuar Huacac oli inkavaltion seitsem\xc3\xa4s hallitsija eli Sapa Inca. Inca Roca nimitti poikansa Yahuar Huacacin seuraajakseen kaksi vuotta ennen kuolemaansa varmistaakseen rauhanomaisen vallansiirron. Yahuar Huacac oli sairaalloinen ja vietti suurimman osan aikaansa Cuzcossa. H\xc3\xa4nen veljens\xc3\xa4 Vicaquirao ja Apo Mayta olivat kyvykk\xc3\xa4it\xc3\xa4 sotilasjohtajia ja liittiv\xc3\xa4t Cuzcon etel\xc3\xa4- ja it\xc3\xa4puolisia maita inkavaltioon. Yahuar Huacacin p\xc3\xa4\xc3\xa4vaimo oli ilmeisesti aymara, sill\xc3\xa4 hallitsijan sisarusavioliitto ei en\xc3\xa4\xc3\xa4 tuolloin ollut laki. Heill\xc3\xa4 oli kolme poikaa, ja Yahuar Huacac pyrki seuraamaan is\xc3\xa4ns\xc3\xa4 esimerkki\xc3\xa4 nime\xc3\xa4m\xc3\xa4ll\xc3\xa4 toisen poikansa seuraavaksi hallitsijaksi. Poika kuitenkin murhattiin, kun Yahuar Huacacin toinen vaimo pyrki saamaan oman poikansa valtaistuimelle. Pian my\xc3\xb6s Yahuar Huacac surmattiin, ja ylimyst\xc3\xb6 valitsi Viracocha Incan uudeksi Sapa Incaksi.'